Voormalige Eskom-geldbestuurder gevonnis vir bedrog(Argieffoto: Christel Cornelissen) Die voormalige finansiële bestuurder van Eskom se Kriel-kragstasie is Dinsdag in die streekshof op Kriel in Mpumalanga skuldig bevind aan diefstal en bedrog van meer as ŉ halfmiljoen rand. Sifiso Jacob Masina (42) is op dieselfde dag tot agt jaar tronkstraf gevonnis wat in geheel vir vyf jaar opgeskort is, mits hy in hierdie tyd nie weer aan bedrog of diefstal skuldig bevind word nie. Hy is ook onbevoeg verklaar om ŉ vuurwapen te besit en beveel om R513 830 aan Eskom terug te betaal. Kapt. Dineo Lucy Sekgotodi, woordvoerder van die Valke, sê Masina se skuldigbevinding en vonnis spruit uit ŉ lang, omvattende ondersoek deur die Valke in Mbombela. Die ondersoek het onthul dat Masina tussen Mei 2011 en Februarie 2012 betalings na twee ondernemings, Mandlenkosi Logistics en Lusthala Supply & Transport, gemaak het sonder dat enige dienste deur hierdie maatskappye gelewer is. Hy was in dié stadium die finansiële bestuurder van die kragsentrale en het self magtiging vir al die betalings gegee wat hy gedoen het. Daar is ontdek dat Mandlenkosi Logistics aan Masina behoort, terwyl Lusthala Supply & Transport aan sy ma behoort het. Die bedrog het Eskom meer as ŉ halfmiljoen rand gekos, wat Masina nou moet terugbetaal. Verskeie instellings, waaronder die Suid-Afrikaanse Inkomstediens, die Finansiële Intelligensiesentrum (FIC) en die Suid-Afrikaanse bankrisiko-inligtingsentrum (Sabric) het die Valke in die ondersoek gehelp.